唐植甫左司許出示所藏紅絲硯輙成短歌奉呈并簡顧子美
作者：李綱
朝代：宋

paragraphs: 羲和整御升暘谷，赤雲夾日如飛鶩。
晶光下射東方山，石卵含丹孕巖腹。
誰令巧匠鑿山骨，截此頳堅一肪玉。
琢爲巨硯形製奇，中有彤雲爛盈目。
端溪美璞色馬肝，黟歙珍胚紋霧縠。
豈知至寶出嵎夷，散綺浮花彩尤縟。
鳳咮空聞名字佳，龍尾苦笑規模俗。
謾誇眉子鬬嬋娟，休認明眸類鴝鵒。
顧眄幸蒙君子知，拂拭自遠塵埃辱。
火輪炫熀赤烏流，墨海奫淪玄兔浴。
千金象管雕鏤精，百鍊松煤龍麝馥。
怒猊渇驥縱奔拏，春蚓秋蛇相綰束。
楮生便覺肌理妍，毛穎何嘗免冠秃。
公家三世擅直聲，此硯提攜資簡牘。
力侔天地掌中迴，膽落姦諛筆端戮。
固宜祕玩不輕示，神物護持無輙黷。
窗明几凈齋閣深，日暖風清靄松竹。
試將墨妙寫新詩，落筆煙雲歎神速。
矧公早年曾餌丹，龜鶴精神鬢毛綠。
久臥商山茹紫芝，行度天門騎白鹿。
猗蘭玉樹富階庭，黄卷青緗賸編軸。
願言什襲遺雲仍，大筆髙文永相續。